קסם סולטאן

ראשית חייה

קסם הייתה ממוצא יווני, בתו של כומר מהאי תינוס. שמה כנערה היה אנסטסיה. היא נקנתה על ידי שליט בוסניה באימפריה העות'מאנית ונשלחה לקונסטנטינופול, בירתה של האימפריה העות'מאנית. בגיל 15 הובאה להרמון של הסולטאן אהמט הראשון לאחר שביטל את לימודיה בקונסטנטינופול. בתקופת שלטונו של בעלה, אהמט הראשון, שמה שונה למָאה-פּייקר (ماه‌ پیکر; פני ירח) ומאוחר יותר לקסם.
קסם סולטאן רכשה את השכלתה בהרמון בתחומים דת, מתמטיקה, רקמה, שירה מוזיקה וספרות. השכלה זו שירתה אותה באופן משמעותי ובאה לידי ביטוי בדינמיקה ובפוליטיקה בתוך ומחוץ לאימפריה העות'מאנית.
עם מותו של בעלה סולטאן אהמט הראשון בשנת 1617, הועברה לארמון הישן אך חזרה כוולידה סולטאן כאשר בנה, מוראט הרביעי, הומלך בשנת 1623.

תקופת שלטון ראשונה (1632-1623)

קסם שימשה לא רק כוולידה סולטאן אלא גם כשליטה באופן רשמי בתקופה בה בנה היה קטין. לאחר תקופת שלטונה של טורהאן הטיג'ה סולטאן, בין השנים 1623–1632, הפכה לאחת מבין שתי נשים בהיסטוריה של האימפריה העות'מאנית ששלטו באופן רשמי ועצמאי. בעבר אמנם שלטו נשים באימפריה העות'מאנית, אך תפקיד זה היה חדש משום שאף אישה לא הוסמכה לכהן בתפקיד זה באופן רשמי, וקסם הייתה הראשונה. לאורך רוב תקופת שלטונו של בנה, מוראט הרביעי, היא ניהלה את האימפריה, והמשיכה לערוך מפגשי דיוואן מאחורי וילון גם לאחר 1632 כאשר לא כיהנה באופן רשמי כשליטה.

תקופת שלטון שנייה (1651-1648)

בשנת 1640 מונה בנה איברהים לסולטאן. איברהים שלט פרק זמן קצר בגלל חוסר יציבות נפשית והיעדר תמיכה מצד אמו. קסם האמביציוזית אפשרה ליניצ'רים להשפיל, לפגוע לרעה ובתום שמונה שנות שלטון אף להדיח את איברהים. עובדה זו אפשרה לקסם להמשיך ולשלוט באימפריה. לאחר שאיברהים הודח, הציגה קסם את נכדה בן השבע, מהמט הרביעי, בפני הדיוואן על מנת שישמש לו מחליף. בעשותה כן, הצהירה על היותה שליטה בפעם השנייה מאחר שנכדה היה צעיר על מנת לקבל על עצמו את עול השלטון. קסם שלטה שוב בין השנים 1648–1651.

בניית מעמדה כשליטה

בתחילת תקופת שלטונה השנייה החליטה קסם סולטאן להצטרף למלחמת שלושים השנים לצידה של צרפת וב-1648 התייצבה לצד המנצחים שאילצו את קיסר האימפריה הרומית הקדושה לאפשר לפרובינציות הגרמניות לשלוט באופן עצמאי ולא להתאחד למדינה אחת. כמו כן, הותר לפרובינציות הגרמניות להחליט האם להיות פרוטסטנטיות או קתוליות בהסתמך על הסכמי שלום וסטפליה. ניצחון זה זיכה את האימפריה העות'מאנית בשטחים בהונגריה. שטחים אלה היוו פיצוי לקסם בפרט ולאימפריה העות'מאנית בכלל על השטחים שהפסידו במזרח.
על פי הנוהג העות'מאני, כאשר האח הבכור הוכתר לסולטאן נהג לרצוח את אחיו. קסם הצליחה לשכנע את בעלה, אהמט הראשון, לא להרוג את אחיו, ובמקום זאת להחזיקם במעין מעצר בית בתוך ההרמון. אהמט הסכים לכך ובכך יצר שינוי משמעותי באופן העברת השלטון. לאחר מותו של אהמט הראשון הוכתרו לשלטון אחיו ובנו, ואחריהם בנה של קסם, הסולטאן מוראט הרביעי בגיל 11. מוראט היה צעיר מכדי לשלוט, לכן קסם היא זו ששלטה בפועל וזכתה לכינוי ולידה סולטאן. קסם שינתה את מהלך ההיסטוריה בכך שהבטיחה את ביטחונם של אחיו של הסולטאן וגרמה לשינוי עולמה הפוליטי של האימפריה העות'מאנית. במידה וקסם לא הייתה מצליחה לשכנע את הסולטאן אהמט הראשון, מסורת הרג האחים הייתה נמשכת, בניה של קסם היו נרצחים כאשר אח אחר היה מוכתר לסולטאן. אם בניה היו נרצחים, קסם לא הייתה זוכה להשפעה רבה כוולידה סולטאן ולא הייתה יוצרת עידן חדש באימפריה העות'מאנית: סולטנות הנשים. מעמדה כוולידה סולטאן העניק לה מעמד פוליטי וחברתי רם ונישא ומשכורת שנחשבה לבין הגבוהות באימפריה. באמצעות עושרה, היא תרמה רבות לתושבים, סייעה לבנות יתומות להינשא וכמו כן דאגה עבורן למקום לינה, למוהר ולהשכלה. עבדיה של קסם שוחררו לאחר 3 שנים.

זאת ועוד, בנתה מסגד שנמצא בקונסטנטינופול במרכז השוק. למסגד זה הייתה חצר רחבה בה נהגו הסוחרים למכור את מרכולתם.

מותה

בשנת 1651, ניסתה קסם להרוג את נכדה מהמט הרביעי, אך מצאה עצמה נאבקת בגברים מהפמליה של כלתה, טורהאן חדיג'ה סולטאן. אמו של מהמט, טורהאן חדיג'ה סולטאן, הייתה אויבתה בנפש של קסם. נפוצה שמועה שטורהאן ציוותה על הוצאתה להורג כאשר שמעה שקסם אמרה שיש בכוונתה ליזום את החלפתו של מהמט על ידי נכד אחר שאמו הייתה צייתנית יותר. לאחר מותה הועברה גופתה מארמון טופקאפי לארמון הישן ונקברה במאוזוליאום של בעלה, הסולטאן העות'מאני אהמט הראשון. לאחר מותה, אזרחי איסטנבול הכריזו על שלושה ימי אבל.

בתרבות הפופולרית

בסדרת הטלוויזיה הטורקית "מאה מפוארת - קסם", בפרקים הראשונים של העונה הראשונה, מגולמת קסם סולטאן בצעירותה על ידי השחקנית היוונייה אנסטסיה צ'ילימפיו, ובהמשך העונה מגלמת אותה השחקנית הטורקייה ברן סאאת. בעונה השנייה מגלמת אותה נורגול ישילצ'אי.